Document ID: 32008R0114

KOMISIJAS REGULA (EK) Nr. 114/2008
(2008. gada 6. februāris),
ar kuru groza Regulu (EK) Nr. 883/2006, ar ko nosaka piemērošanas kārtību Padomes Regulai (EK) Nr. 1290/2005 attiecībā uz maksājumu aģentūru uzskaiti, izdevumu un ieņēmumu deklarācijām un izdevumu atmaksājumu nosacījumiem saistībā ar ELGF un ELFLA
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2005. gada 21. jūnija Regulu (EK) Nr. 1290/2005 par kopējās lauksaimniecības politikas finansēšanu (1) un jo īpaši tās 42. panta 7. punktu,
tā kā:
(1)
Komisijas Regulas (EK) Nr. 883/2006 (2) 16. panta 2. punkta trešajā daļā noteikts, ka maksājumi, kurus dalībvalsts veikusi avansā uz savu atbildību pirms lauku attīstības programmas pieņemšanas 2007.-2013. gadam, jādeklarē kopā pirmajā izdevumu deklarācijā pēc minētās programmas pieņemšanas. Šo noteikumu paredzēja programmām, kas nebija apstiprinātas līdz 2007. gada 31. martam.
(2)
Regulas (EK) Nr. 1290/2005 23. pantā noteikts, ka Kopienas budžetā paredzētās saistības attiecībā uz lauku attīstības programmām īsteno, veicot gada maksājumus, un ka ikvienai programmai budžeta saistības attiecībā uz pirmo maksājumu nosaka pēc tam, kad Komisija ir pieņēmusi attiecīgo programmu.
(3)
Saskaņā ar Padomes 2002. gada 25. jūnija Regulas (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), 9. panta 1. punkta otro daļu līdz finanšu gada beigām neizlietotās apropriācijas ar lēmumu, kuru Komisija pieņem ne vēlāk kā 15. februārī, vienu reizi var pārnest uz nākamo finanšu gadu.
(4)
Ņemot vērā šo sistēmu un 2007. gadam pieejamās apropriācijas, ievērojamu skaitu programmu būs iespējams apstiprināt tikai pēc minētajā gadā neizlietoto apropriāciju pārnešanas. Šķiet, ka tādējādi par 2007. gadu - pirmo plānošanas perioda gadu - daļu maksājumu, kurus dalībvalstis veikušas avansā, nebūs iespējams deklarēt termiņā, kas paredzēts Regulas (EK) Nr. 883/2006 16. panta 2. punkta d) apakšpunktā, proti, līdz 2008. gada 31. janvārim.
(5)
Lai vienkāršotu lauku attīstības programmu finanšu pārvaldību un neattālinātu dalībvalstu veikto maksājumu atlīdzināšanas termiņu, ir jānosaka jauns termiņš, kas ļautu dalībvalstīm, atkāpjoties no Regulas (EK) Nr. 883/2006 16. panta 2. punkta pirmās daļas, papildus iesniegt īpašu izdevumu deklarāciju par maksājumiem, ko tās 2007. gadā veikušas avansā atbilstoši programmām, kuras Komisija apstiprinājusi laikā no dienas, kurā Komisija pieņēmusi lēmumu par 2007. gada apropriāciju pārnešanu, līdz 2008. gada 29. februārim.
(6)
Tādēļ attiecīgi jāgroza Regula (EK) Nr. 883/2006.
(7)
Šajā regulā paredzētie pasākumi ir saskaņā ar Lauksaimniecības fondu komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 883/2006 16. panta 2. punkta trešo daļu aizstāj ar šādu tekstu:
“Tomēr, ja lauku attīstības programmu Komisija līdz 2007. gada 31. martam nav apstiprinājusi, maksājumi, kurus maksājumu aģentūra pirms šīs programmas pieņemšanas veikusi avansā uz savu atbildību, Komisijai tiek deklarēti kopā pirmajā izdevumu deklarācijā pēc minētās programmas pieņemšanas. Turklāt, atkāpjoties no pirmās daļas, par lauku attīstības programmām, kuras Komisija apstiprinājusi laikā no 2007. gada 15. oktobra līdz 12. decembrim, izdarītos avansa maksājumus, ko maksājumu aģentūra veikusi līdz 2007. gada 15. oktobrim (ieskaitot), deklarē īpašā izdevumu deklarācijā, kuru iesniedz vēlākais 2007. gada 12. decembrī, savukārt par lauku attīstības programmām, kuras Komisija apstiprinājusi laikā no dienas, kad Komisija saskaņā ar Regulas (EK, Euratom) Nr. 1605/2002 9. panta 1. punkta otro daļu ir pieņēmusi lēmumu par 2007. gadā neizlietoto apropriāciju pārnešanu, līdz 2008. gada 29. februārim, izdarītos avansa maksājumus, ko maksājumu aģentūra veikusi līdz 2007. gada 31. decembrim (ieskaitot), deklarē īpašā izdevumu deklarācijā, kuru iesniedz vēlākais 2008. gada 29. februārī.”
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 6. februārī

Labels: 4
15
19